สั่งการผู้ว่าราชการจังหวัดทั่วประเทศ ให้กำหนดเนื้อสุกรหรือโภคภัณฑ์อื่นๆ ที่ขาดแคลนอย่างผิดปกติ เป็นโภคภัณฑ์ที่ต้องทำการสำรวจในท้องที่จังหวัด
พลเอก อนุพงษ์ เผ่าจินดา รัฐมนตรีว่าการกระทรวงมหาดไทย ในฐานะประธานกรรมการสำรวจการกักตุนโภคภัณฑ์ เปิดเผยว่า เนื่องจากปัจจุบันราคาเนื้อสุกรและโภคภัณฑ์อื่นๆ ปรับตัวสูงขึ้นอย่างผิดปกติ นายกรัฐมนตรี ได้มีข้อสั่งการให้หน่วยงานที่เกี่ยวข้องแก้ไขปัญหาดังกล่าว กระทรวงมหาดไทย ได้แต่งตั้งพนักงานเจ้าหน้าที่และซักซ้อมแนวทางปฏิบัติตามกฎหมายว่าด้วยการสำรวจการกักตุนโภคภัณฑ์แล้ว และเพื่อให้การแก้ไขปัญหามีประสิทธิภาพ จึงสั่งการไปยังผู้ว่าราชการจังหวัดทุกจังหวัด และผู้ว่าราชการกรุงเทพมหานคร ในฐานะพนักงานเจ้าหน้าที่ ออกประกาศกำหนดให้เนื้อสุกร หรือโภคภัณฑ์อื่นๆ เช่น ไข่ไก่ น้ำมันพืช ยารักษาโรค เวชภัณฑ์เกี่ยวกับการรักษาโรค ฯลฯ เป็นโภคภัณฑ์ที่พนักงานเจ้าหน้าที่ประสงค์จะทำการสำรวจฯ ตามกฎหมายว่าด้วยการสำรวจการกักตุนโภคภัณฑ์ในเขตท้องที่จังหวัดนั้นๆ และดำเนินการบังคับใช้มาตรการทางกฎหมายหากพบผู้ฝ่าฝืน หรือกระทำความผิดให้ดำเนินการตามกฎหมายอย่างเด็ดขาด โดยผู้ประกอบการ หรือผู้ใดไม่ยอมชี้แจงข้อเท็จจริง หรือฝ่าฝืนคำสั่งหรือประกาศ มีโทษปรับไม่เกิน 10,000 บาท หรือจำคุกไม่เกิน 1 ปี หรือทั้งปรับทั้งจำ กรณีผู้ใดขัดขวางการกระทำของคณะกรรมการหรือพนักงานเจ้าหน้าที่ หรือไม่ให้ความสะดวกในการดำเนินการ มีโทษปรับไม่เกิน 10,000 บาท หรือจำคุกไม่เกิน 6 เดือน หรือทั้งปรับทั้งจำ ผู้ใดให้ถ้อยคำเท็จในการแจ้งปริมาณ หรือสถานที่เก็บโภคภัณฑ์ มีโทษปรับไม่เกิน 10,000 บาท หรือจำคุกไม่เกิน 2 ปี หรือทั้งปรับทั้งจำ หากพบเห็นการกระทำที่อาจเข้าข่ายความผิด สามารถแจ้งผ่านสายด่วนศูนย์ดำรงธรรม โทร. 1567 ตลอด 24 ชั่วโมง